Nõukogu otsus,

7. juuni 1988,

millega kiidetakse ühenduse nimel heaks rahvusvahelise tolliprotseduuride lihtsustamise ja kooskõlastamise konventsiooni lisa E.4

(88/356/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artikleid 28, 43, 113 ja 235,

võttes arvesse komisjoni ettepanekut,

võttes arvesse Euroopa Parlamendi arvamust [1]

ning arvestades, et:

ühendus sõlmis otsusega 75/199/EMÜ [2] rahvusvahelise tolliprotseduuride lihtsustamise ja kooskõlastamise konventsiooni;

rahvusvahelise tolliprotseduuride lihtsustamise ja kooskõlastamise konventsiooni lisade heakskiitmine aitab tõhusalt kaasa rahvusvahelise kaubavahetuse arengule ja hõlbustamisele;

ühendus võib heaks kiita lisa E.4 tagastamise kohta;

heakskiitmisega peaksid siiski kaasnema teatavad reservatsioonid, et võtta arvesse tolliliidu erinõudeid ja tollialaste õigusaktide ühtlustamise hetkeseisu,

ON VASTU VÕTNUD JÄRGMISE OTSUSE:

Artikkel 1

Ühendus kiidab ühe üldist laadi reservatsiooniga ja standardit 5 käsitleva reservatsiooniga heaks rahvusvahelise tolliprotseduuride lihtsustamise ja kooskõlastamise konventsiooni lisa E.4 tagastamise kohta.

Lisa E.4 tekst koos reservatsioonidega lisatakse käesolevale otsusele.

Artikkel 2

Nõukogu eesistuja määrab isiku, kellel on õigus teatada Tollikoostöö Nõukogu peasekretärile, et ühendus kiidab artiklis 1 osutatud lisa heaks kõnealuses artiklis osutatud reservatsioonidega.

Luxembourg, 7. juuni 1988

Nõukogu nimel

eesistuja

M. Bangemann

[1] EÜT C 167, 27.6.1988.

[2] EÜT L 100, 21.4.1975, lk 1.

--------------------------------------------------

LISA E.4

LISA TAGASTAMISE KOHTA

SISSEJUHATUS

Kui imporditud materjalid, millelt on tasutud imporditollimaksud ja impordimaksud, läbivad tootmis- või töötlemisprotsessi (või teatavatel juhtudel remondi) ning mis seejärel eksporditakse, pakutakse neid juhul, kui imporditollimaksud ja impordimaksud on ekspordi korral tagasi makstud, välisriikide turgudel müügiks sageli konkurentsivõimelisemate hindadega. Tagastamismenetlusega on ette nähtud sellise tagasimaksmise vahendid.

Sellised tagasimaksed võivad soodustada sellise välisriigi kauba importi, millega samaväärne kaup on saadaval ka kohalikest allikatest, ja seepärast võivad osutuda vajalikuks mõningad selliste tagasimaksete lubamise piirangud teatavate kaubakategooriate või konkreetsete töötlemis- või tootmisprotsesside osas. Tagastamise lubatud ulatuse peavad vajadusel kindlaks määrama konkreetsed riigid.

Käesolev lisa hõlmab lisaks tagastamise lubamisele kaupade töötlemise, tootmise ja remontimise puhul ka võimalust lubada tagastamist juhul, kui kaup on imporditud ja seejärel muutmata kujul reeksporditud. Kuid käesolev lisa ei hõlma siiski õiguspärasuse tõttu tehtud tagasimakseid näiteks juhul, kui kaup tagastatakse tarnijale, sest see ei vasta lepingule. Lisaks sellele ei hõlma käesolev lisa muude maksude kui imporditollimaksude ja impordimaksude tagastamist ekspordi korral.

MÕISTED

Käesolevas lisas kasutatakse järgmisi mõisteid:

a) tagastamismenetlus — tolliprotseduur, millega nähakse ette kauba või selles sisalduva või selle tootmiseks kasutatud materjali suhtes kohaldatud imporditollimaksude ja impordimaksude (täielik või osaline) tagasimaksmine kauba ekspordi korral;

b) tagasimakse — tagastamismenetluse kohaselt tagasi makstud imporditollimaksude ja impordimaksude summa;

c) imporditollimaksud ja impordimaksud — tollimaksud ja kõik muud maksud ja tasud, mis tuleb tasuda kaupade impordil või seoses impordiga, välja arvatud tasud summas, mis vastab osutatud teenuste ligilähedasele maksumusele.

PÕHIMÕTE

1. Standard

Tagastamismenetlust reguleerivad käesoleva lisa sätted.

KOHALDAMISALA

2. Standard

Siseriiklike õigusnormidega nähakse ette juhud, mil võib nõuda tagasimakset, ja selle maksmise tingimused.

Märkus 1

Juhud, mil võib nõuda tagasimakset, võib sätestada teatavatele kaupadele või kaubaklassidele või kauba teatavale kasutusele viidates. Tagasimaksed võib ette näha ainult teatavate imporditollimaksude ja impordimaksude suhtes või juhtudeks, mil kaupa on töödeldud, toodetud või parandatud või muul lubatud moel kasutatud. Eksporditud kauba tootmiseks kasutatud kauba puhul ei laiene tagasimaksed tavaliselt tootmises kasutatavatele abivahenditele (näiteks määrdeainetele), kuid neid võib rakendada sellisest tootmisest tulenevate jäätmete ja kadude suhtes.

Märkus 2

Tagastamismenetluse kohast tagasimaksmist ei lubata juhtudel, mil imporditollimaksud ja impordimaksud on tagasi makstud või kui need makstakse tagasi muude sätete kohaselt.

3. Soovituslik tava

Tagastamismenetlust tuleks rakendada ka juhtudel, kui kaubad või materjalid, millelt on tasutud imporditollimaksud ja impordimaksud, on asendatud eksporditud kaupade valmistamiseks või tootmiseks kasutatud samaväärsete kaupade või materjalidega.

TÄITMISELE KUULUVAD TINGIMUSED

4. Standard

Huvitatud isikud peavad arvestust või laoarvestust, mis võimaldab kontrollida tagasimakse nõude põhjendatust.

5. Standard

Kui vabasse ringlusse lubamiseks mõeldud kauba importimise ajal on teada või võib eeldada, et kavatsetakse nõuda tagasimakset, võib deklarandilt nõuda sellisest kavatsusest teatamist, et hõlbustada hilisemat nõude esitamist; tagasimakset ei tohi siiski jätta sooritamata ainult selle pärast, et sellisest kavatsusest ei ole teatatud, ning ainult sellise teatise põhjal ei nõuta kauba eksportimist.

Märkus

Toll võib nõuda, et kaubad, mille puhul tagasimakset nõutakse, eraldataks muudest kaupadest või et nende töötlemine või valmistamine toimuks tollijärelevalve all.

KAUBA TOLLITERRITOORIUMIL VIIBIMISE KESTUS

6. Standard

Kui kauba ekspordile on sätestatud ajaline piirang, mille ületamise korral ei ole kaup enam tagasimaksekõlblik, võetakse sellise piirangu kindlaksmääramisel nõuetekohaselt arvesse kaupade suhtes rakendatava valmistamise või töötlemise protsessi olemust ning kaubanduslikke ja muid asjaomaseid tegureid.

7. Soovituslik tava

Kui kauba ekspordile on sätestatud ajaline piirang, tuleks seda taotluse korral pikendada, kui toll leiab, et esitatud põhjused on mõjuvad.

EKSPORDIL ESITATAV DEKLARATSIOON JA TAGASIMAKSENÕUE

8. Standard

Pädevale tolliasutusele esitatakse tagasimakset käsitlev ekspordideklaratsioon koos täiendavate dokumentidega.

9. Soovituslik tava

Eksportija nõudel ja tolli poolt mõjuvateks peetavatel põhjusel peaks toll võimaluse korral lubama eksporditava kauba läbivaatamist eravaldustes, kusjuures sellise läbivaatamisega kaasnevad kulud katab eksportija.

Toll võib ise nõuda eksporditavate kaupade esitamist läbivaatamiseks eravaldustes.

10. Soovituslik tava

Kui tagastamismenetluse kohast kaupade eksporti kontrollitakse eksportija dokumentide põhjal, tuleks kauba esitamisest ekspordil reeglina loobuda.

11. Standard

Tagasimaksenõue (või sellele lisatud täiendav dokumentatsioon) sisaldab nõuetekohaseid tõendeid näitamaks, et tagasimakse väljamaksmise tingimused on täidetud.

Märkus

Toll võib tagasimakse väljamaksmiseks nõuda muu hulgas järgmisi andmeid:

a) nõude esitaja;

b) esialgne vabasse ringlusse lubamiseks vajalik tollivormistus (näiteks kasutusse lubamise kaubadeklaratsiooni number ja kuupäev);

c) tasutud imporditollimaksud ja impordimaksud;

d) kauba liik või tariifikood ning kogus;

e) kasutus, töötlemine või valmistamine, mille kaubad on läbinud;

f) andmed ekspordi kohta.

12. Soovituslik tava

Kui on määratud kindlaks tähtaeg, pärast mida tagasimaksenõudeid vastu ei võeta, tuleks ette näha sätted, mille kohaselt seda tähtaega võib pikendada kaubanduslikel või muudel põhjustel, mida toll peab mõjuvateks.

TAGASIMAKSE MAKSMINE

13. Standard

Tagasimakse makstakse välja võimalikult kiiresti pärast nõude kontrollimist.

14. Soovituslik tava

Tagasimakse tuleks maksta ka kauba ladustamisel tollilattu, kui kaup sealt seejärel eksporditakse.

15. Soovituslik tava

Vastava taotluse korral peaks toll maksma tagasimakseid teatava ajavahemiku jooksul eksporditud kaupadelt perioodiliselt.

TEAVE TAGASTAMISE KOHTA

16. Standard

Tolliasutused tagavad, et kogu tagastamismenetlust käsitlev teave on kõigile huvilistele vabalt kättesaadav.

--------------------------------------------------

Ühenduse kommentaarid ja reservatsioonid rahvusvahelise tolliprotseduuride lihtsustamise ja kooskõlastamise konventsiooni lisa E.4 suhtes

1. Üldine reservatsioon (üldine märkus)

Üldiselt hõlmab ühenduse õigus käesoleva lisa sätteid. Ühenduse õigusega hõlmamata valdkondades esitavad liikmesriigid vajaduse korral siiski ise oma reservatsioonid.

2. Standard 5

Vabasse ringlusse lubamise deklaratsioon peab sisaldama teatavaid andmeid seestöötlemisega seotud soodustuste süsteemi — tagasimaksete süsteemi kohta. Lisaks sellele eeldab selle süsteemi kasutamine seestöötlemisloa saamist või teatavatel juhtudel selle taotlemist enne kõnealust vabasse ringlusse lubamist.

--------------------------------------------------